Black Adam (elokuva)

Black Adam on vuonna 2022 ensi-iltansa saanut DC Comicsin sarjakuvahahmoon Musta Adam perustuva supersankarielokuva. Se on spin-off vuoden 2019 elokuvalle Shazam! sekä DC Extended Universen (DCEU) yhdestoista elokuva. Elokuvan ohjasi Jaume Collet-Serra ja käsikirjoittivat Adam Sztykiel, Rory Haines ja Sohrab Noshirvani. Elokuvan pääosissa ovat Dwayne Johnson, Aldis Hodge, Noah Centineo, Sarah Shahi, Marwan Kenzari, Quintessa Swindell, Bodhi Sabongui ja Pierce Brosnan.

Johnson kiinnitettiin alun perin näyttelijäksi Shazam!-elokuvaan jo sen kehitysvaiheen alussa, ja hänen vahvistettiin syyskuussa 2014 näyttelevän Mustaa Adamia. Tuottajat päättivät tammikuussa 2017 kuitenkin jakaa Shazamin ja Mustan Adamin alkuperätarinat kahdeksi eri elokuvaksi. Sztykiel palkattiin käsikirjoittajaksi lokakuussa 2017 ja Collet-Serra ohjaajaksi kesäkuussa 2019. Kuvausten oli alun perin tarkoitus alkaa heinäkuussa 2020 ja elokuvan saada ensi-iltansa joulukuussa 2021, mutta ne viivästyivät koronaviruspandemian vuoksi. Muut elokuvan näyttelijät paljastettiin seuraavan vuoden aikana, Hainesin ja Noshirvanin tehdessä elokuvalle uuden käsikirjoituksen. Kuvaukset alkoivat huhtikuussa 2021 Atlantassa.

Black Adam sai maailmanensi-iltansa Mexico Cityssä 3. lokakuuta 2022 sekä Yhdysvaltain ja Suomen elokuvateattereissa 21. lokakuuta 2022.

Juoni 
4600 vuotta sitten, Kahndaqin kuningas Ahk-Ton luo eterniumiksi kutsutusta malmista Sabbacin kruunun saadakseen suuret voimat, nuori orjapoika saa velhojen neuvostolta Shazamin voimat, joka muuttaa hänet Kahndaqin sankarilliseksi taistelijaksi ja antaa hänen vapauttaa valtakunnan Ahk-Tonin otteesta.

Nykyhetkessä rikollisjärjestö Intergang on ottanut Kahndaqin hallintaansa. Arkeologi ja kapinallistaistelija Adrianna Tomax yrittää etsiä Sabbacin kruunua yhdessä veljensä Karimin sekä kollegoidensa Samirin ja Ishmael Gregorin kanssa. Adrianna löytää kruunun, mutta Intergangin sotilaat hyökkäävät ja ampuvat Samirin. Adrianna löytää paikan, jossa Kahndaqin taistelijaksi luultu Teth-Adam on vangittuna, ja vapauttaa hänet. Adam surmaa suurimman osan Intergangin jäsenistä ja Kahndaqin asukkaat pitävät häntä sankarina. Mutta Yhdysvaltain hallituksen edustaja Amanda Waller pitää Adamia uhkana ja pyytää Oikeuden Yhteiskuntaa pidättämään hänet. Oikeuden Yhteiskunnan veteraanit, Carter Hall / Haukkasmies sekä Kent Nelson / Tohtori Kohtalo, matkustavat yhdessä uusien kokelaiden, Maxine Hunkellin / Syklonin sekä Albert Rothsteinin / Atom Smasherin, kanssa Kahndaqiin, missä he yrittävät estää Adamia tappamasta lisää Kahndaqin sotilaita ja kertovat Adriannalle, ettei Adam ennen vanhaan pelastanutkaan Kahndaqia vaan melkein tuhosi sen.

Ishmael paljastaa itsensä Intergangin todelliseksi johtajaksi ja Ahk-Tonin viimeiseksi jälkeläiseksi, ja jahtaa Adriannan poikaa, Amonia, joka on varastanut ja kätkenyt Sabbacin kruunun. Adam, Adrianna ja Oikeuden Yhteiskunta löytävät kruunun, ja Adrianna on valmis antamaan sen Ishmaelille poikansa vapauttamiseksi. Mutta Ishmael ampuu Amonia kohti, jolloin Amonin pelastamsita yrittänyt Adam menettää voimiensa hallinnan ja tuhoaa koko Intergangin tukikohdan, tappaen Ishmaelin ja haavoittaen Amonia. Adam pakenee Ahk-Tonin paltsin raunioille ja kertoo Hallille, että Kahndaqin todellinen taistelija oli Hurut, Adamin poika. Ahk-Ton oli yrittänyt tappaa Hurutin äidin sekä Adamin, ja Hurut oli pelastanut isänsä antamalla voimansa tälle. Mutta kun Ahk-Tonin salamurhaajat heti tämän jälkeen olivat surmanneet Hurutin, Adam oli raivoissaan surmannut Ahk-Tonin sekä tuhonnut vahingossa samalla melkein koko valtakunnan. Velhojen neuvosto oli tästä aikoinaan vanginnut hänet ja Sabbacin kruunun, mutta ei ennen kuin Adam oli surmannut kaikki muut velhot paitsi Shazamin.

Uskoen, ettei ole sankari, Adam antaa OIkeuden Yhteiskunnan toimittaa hänet Iskuryhmä X:n vedenalaiseen laitokseen, Antarktikselle. Nelson on jo jonkin aikaa nähnyt näyn, jonka mukaan Hall tulisi kuolemaan, ja huomaa näkevänsä sen edelleen Adamin vangitsemisesta huolimatta. Oikeuden Yhteiskunnan jäsenet tajuavat, että Ishmael houkutteli Sabbacin kruunu päässään Adamin tappamaan hänet, jotta hän päätyisi Helvettiin ja tulisi siellä Sabbacin kuuden demonin omaksi taistelijaksi. Ishmael herää henkiin, muuttuu Sabbaciksi ja kutsuu Helvetin legioonan epäkuolleita valtaamaan Kahndaqin. Amon, Adrianna ja Karim rohkaisevat Kahndaqin asukkaita taistelemaan epäkuolleita vastaan, samalla kun Oikeuden Yhteiskunta valmistautuu kohtaamaan Sabbacin. Nelson luo voimakentän estääkseen muita jäseniä tulemasta hänen avukseen, koska aikoo Hallin kuoleman estämiseksi uhrata itsensä. Samalla hänen astraaliheijastumansa auttaa Adamia pakenemaan Iskuryhmä X:n laitoksesta. Juuri kun Sabbac on aikeissa tappaa muut Oikeuden Yhteiskunnan jäsenet, Adam saapuu ja yhdessä Tohtori Kohtalon kypärää käyttävän Hallin avustuksella tappaa Sabbacin. Oikeuden Yhteiskunnan jäsenet sopivat erimielisyytensä Adamin kanssa, joka hyväksyy asemansa Kahndaqin suojelijana, tuhoaa Ahk-Tonin valtaistuimen rauniot, ja ottaa käyttöön nimen Musta Adam.

Lopputekstien jälkeen välissä näytetyssä kohtauksessa Waller ilmoittaa lähettämänsä droonin kautta uhkaavansa vangita Adamin uudelleen, jos tämä ikinä poistuu Kahndaqista. Adam tuhoaa droonin, mutta silloin Teräsmies saapuu puhuttelemaan Adamia.

Näyttelijät

Tuotanto

Kehitys 
Dwayne Johnson valittiin jo syyskuussa 2014 Mustan Adamin näyttelijäksi DC Extended Universen (DCEU) elokuviin. Hänen oli alun perin tarkoitus olla elokuvan Shazam! (2019) pääroisto. Tammikuussa 2017 Warner Bros., New Line Cinema sekä Johnsonin oma tuotantoyhtiö Seven Bucks Productions päättivät jakaa Billy Batsonin / Shazamin sekä Mustan Adamin alkuperätarinat erillisiksi elokuviksi.

Lokakuussa 2017 Adam Sztykiel palkattiin käsikirjoittajaksi. Seuraavan kuukauden aikana The Wrap raportoi hahmon tekevän ensiesiintymisensä Suicide Squadin jatko-osassa ennen omaa sooloelokuvaansa. Huhtikuussa 2018 Johnson sanoi käsikirjoituksen olevan valmis ja että kuvaukset alkaisivat vuoden 2019 lopulla, kunhan saisi ensin kuvattua kohtauksensa elokuviin Jumanji: The Next Level (2019) ja Red Notice (2021).

Jaume Collet-Serra palkattiin ohjaajaksi kesäkuussa 2019, joka teki vaikutuksen Johnsoniin ohjattuaan Jungle Cruisen (2021). Lokakuussa 2019 Johnson paljasti kuvausten alkavan heinäkuussa 2020, ja paljasti seuraavan kuukauden aikana Black Adamin alkuperäisen ensi-iltapäivämäärän: 22. joulukuuta 2021. Johnson paljasti myös useiden DC Comicsin hahmojen esiintyvän elokuvassa, mukaan lukien Oikeuden Yhteiskunnan jäsenet.

Esituotanto 
Kuvausten alkua siirrettiin koronaviruspandemian vuoksi elo-syyskuulle 2020. Heinäkuussa Noah Centineo valittiin näyttelemään Albert Rothsteinia / Atom Smasheriä, ja kuvaukset siirtyivät jälleen, tällä kertaa vuoden 2021 alkuun. Elokuussa DC FanDome -virtuaalitapahtuman aikana paljastettiin, että Oikeuden Yhteiskunnan jäsenistä Haukkamies, Tohtori Kohtalo ja Sykloni esiintyisivät elokuvassa. Haukkatyttöä elokuvassa ei nähdä.

Syyskuussa 2020 Rory Haines ja Sohrab Noshirvani luonnostelivat uuden käsikirjoituksen, ja Aldis Hodge valittiin näyttelemään Carter Hallia / Haukkamiestä. Seuraavan kuukauden aikana Warner Bros. poisti myöhemmin apndemian vuoksi elokuvan julkaisuaikataulustaan. Pian sen jälkeen Sarah Shahi liittyi näyttelijäkaartiin. Joulukuussa Quintessa Swindell valittiin Maxine Hunkellin / Syklonin rooliin, Helmikuussa 2021 Marwan Kenzari valittiin tuntemattomaan rooliin, ja kuvauspaikkojen lavasteiden rakentaminen alkoi maaliskuun aikana, Pierce Brosnanin liittyessä näyttelijäkaartiin Kent Nelsonin / Tohtori Kohtalon roolissa. Samalla elokuva sai uuden ensi-iltapäivämäärän: 29. heinäkuuta 2022. Huhtikuussa James Cusati-Moyer ja Bodhi Sabongui liittyivät myös elokuvan näyttelijöihin. Saman kuukauden aikana Mo Amer ja Uli Latukefu valittiin tuntemattomiin rooleihin, Latukefun työskenneltyä aiemmin Johnsonin kanssa sarjassa Young Rock.

Kuvaukset 
Kuvaukset alkoivat Atlantassa 9. huhtikuuta 2021, Lawrence Sherin kuvatessa elokuvan. Kuvausten oli alun perin tarkoitus alkaa heinäkuussa 2020, kunnes niitä siirrettiin koronaviruspandemian vuoksi.  20. kesäkuuta 2021 Johnson kertoi, että kuvaukset kestäisivät vielä kolme viikkoa, ja 15. heinäkuuta hän ilmoitti saaneensa omat kohtauksensa kuvattua. Kuvaukset jatkuivat Los Angelesissä vielä useiden viikkojen ajan.

Julkaisu 
Black Adam sai ensiesityksensä Mexico Cityssä 3. lokakuuta 2022. Teatteriensi-iltansa elokuva sai Yhdysvalloissa ja Suomessa 21. lokakuuta 2022. Elokuvan edelliset suunnitellut ensi-iltapäivämäärät olivat 22. joulukuuta 2021 ja 29. heinäkuuta 2022, mutta ensi-iltaa siirrettiin ensin koronaviruspandemian vuoksi, ja myöhemmin toisen kerran tuntemattomista syistä.

Tulevaisuus 
Johnson sanoi huhtikuussa 2017, että Musta Adam ja Shazam tulisivat kohtaamaan toisensa yhdessä tulevista elokuvista.

Lähteet

Aiheesta muualla 
 

3D-elokuvat
Vuoden 2022 yhdysvaltalaiset elokuvat
DC Extended Universe
Jaume Collet-Serran ohjaamat elokuvat